Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 379/12/6606	Lučenec, 6.11.2012
EEČ : 2-47-140-2012

U Z N E S E N I E

Trestná vec:	obvinený XXXXX 
Zločin:	Útok na verejného činiteľa podľa § 323 odsek 1 písmeno a/, odsek 2 písmeno c/ a iné Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
- dňa 02.07.2012 v čase okolo 15.05 h. v obci XXXXX vo vnútornej izbe rodinného domu nachádzajúcej sa na ul. XXXXX, počas vykonávania služobnej činnosti privolanej dvojčlennej hliadky OO PZ XXXXX v služobnej rovnošate, v ruke s kuchynským nožom - s dĺžkou čepele 12 cm - so slovami „mne je to už jedno, toto má skončiť, sa zahnal po členovi uvedenej policajnej hliadky a to po XXXXX, nar. XXXXX, XXXXX, pričom nôž držal pred sebou a týmto mieril na uvedeného policajta, ktorého však nezasiahol, nakoľko XXXXX ako i ďalší člen hliadky XXXXX, nar. XXXXX, XXXXX ustúpili do vedľajšej izby, do ktorej izby zrýchleným krokom prešiel za uvedenými policajtmi v ruke s predmetným nožom, výzvy členov policajnej hliadky na upustenie od ďalšieho konania neposlúchol a opakujúc slová „mne je to už jedno, toto má skončiť nožom stále mieril na uvedených službukonajúcich príslušníkov polície a XXXXX nôž zahodil až pod hrozbou použitia služobnej zbrane, pričom menovaný pri jeho následnom predvedení kládol aktívny odpor hore uvedeným službukonajúcicm policajtom a to tak, že pri použití donucovacích prostriedkov - pri nasadení pút - sa mykal, kopal nohami, pričom kopnutím dvakrát zasiahol nohu XXXXX nar. XXXXX, XXXXX pričom svojím konaním uvedeným policajtom nespôsobil žiadnu škodu ani zranenia, vyžadujúce si práceneschopnosť,

- dňa 22.08.2012 v čase okolo 17.00 hod. v kuchyni domu, v ktorom býva spoločne so svojou matkou XXXXX, nar. XXXXX na adrese XXXXX, Ul. XXXXX, sa svojej matke vyhrážal slovami „dnes ťa už zabijem, aby si zdochla a  zmizla z tohto domu, následne na čo do nej hodil sekeru, ktorú držal v ruke a zasiahol ju ňou do oblasti pravej nohy, konkrétne do päty, čím jej podľa  predbežnej  lekárskej  správy spôsobil sečnú  ranu  pravej   päty s predpokladanou  dobou liečby a PN 2 - 3 týždne, a týmto konaním vzbudil u svojej matky XXXXX  dôvodnú obavu že svoje vyhrážky uskutoční, kde táto z obavy o svoj život vybehla z domu preč a volala o pomoc,
	
- následne dňa 22.08.2012 v čase okolo 17.10  hod. po príchode privolanej policajnej hliadky z OO PZ XXXXX v zložení XXXXX XXXXX, nar.XXXXX a XXXXX XXXXX, nar. XXXXX, vo XXXXX, na ul. XXXXX  sa XXXXX skryl na povalu vyššie uvedeného rodinného domu, neuposlúchol výzvy službukonajúcich policajtov, aby upustil  od  svojho konania a  opustil úkryt a zišiel dole, namiesto toho so slovami  „Poďte  si  pre  mňa  hore,  všetkých  vás  pozabíjam cez  okienko povaly vystrčil rýľ, ktorý  stále držal  v ruke a povedal  „toto je môj  náboj„ a  rýľom sa zaháňal na uvedenú  hliadku, ktorá v tom čase ho pozorovala pred uvedeným domom a od svojho konania  upustil až  dňa  22.08.2012  v čase o 17.30 hod. po príchode ďalšej policajnej hliadky, ktorou hliadkou bol i predvedený  na základný  útvar,  pričom svojím konaním uvedeným policajtom OO PZ nespôsobil žiadnu škodu a ani zranenia vyžadujúce si práceneschopnosť
lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením  vyšetrovateľa PZ Okresného riaditeľstva PZ, v XXXXX, odbor kriminálnej polície ČVS:XXXXX zo dňa 02.07.2012 bolo podľa § 199 ods. 1 Trestného poriadku začaté trestné stíhanie a následne uznesením ČVS:XXXXX zo dňa 02.07.2012 bolo podľa § 206 ods. 1 Trestného poriadku vznesené obvinenie XXXXX nar. XXXXX pre zločin útoku na verejného činiteľa podľa § 323 ods. 1 písm. a), ods. 2 písm. c) Trestného zákona na tom skutkovom základe, ako je uvedené vo výrokovej časti tohto uznesenia.

Uznesením  vyšetrovateľa PZ Okresného riaditeľstva PZ, v XXXXX odbor kriminálnej polície ČVS:XXXXX zo dňa 23.08.2012 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1, ods. 4  Trestného poriadku vznesené obvinenie XXXXX nar. XXXXX vo XXXXX, okr. XXXXX, trvale bytom  XXXXX, XXXXX XXXXX, okr. XXXXX za prečin nebezpečné vyhrážanie podľa § 360 ods. 1, ods. 2 písm. b) Trestného zákona,  prečin   ublíženie  na  zdraví  podľa § 156  ods. 1,  ods. 2  písm. a) Trestného  zákona, a prečin útoku na verejného  činiteľa podľa § 324 ods. 1 písm. a), ods. 2  Trestného zákona na tom skutkovom základe, ako je uvedené vo výrokovej časti tohto uznesenia. 

V priebehu vyšetrovania boli na vyšetrenie duševného stavu obvineného XXXXX pribratí súdni znalci XXXXX a XXXXX, ktorí v znaleckom  posudku č.  XXXXX zo dňa 17.10.2012 zhodne uviedli, že obvinený netrpí duševným ochorením procesuálneho charakteru, ale ide u neho o duševnú poruchu s diagnózou paranoidne emočne nestabilná porucha osobnosti v dôsledku ktorej je asi od r. 2002 na invalidnom dôchodku. V inkriminovanej dobe išlo o dekompenzáciu paranoidne emočne nestabilnej osobnosti, ktorá sa manifestovala ako veľmi silný - nezvládnutý afekt. Išlo teda o mimoriadne silný afekt, pri ktorom obvinený nebol schopný v dostatočnej miere ovládnuť svoje konanie pre intenzívne emočnú tenziu napriek tomu, že si uvedomoval čo robí, konanie bolo nepremyslené, došlo k potlačeniu rozumovej úvahy s vymiznutím zábrany a neskoršie i silnými pocitmi viny, ľútosti. Je zjavné, že v inkriminovanej dobe došlo k afektívnemu deliktu podmienenému a vlastne aj vyvolanému nadmiernym stresorom a nadmierne vysokou komplikovanou a dlhodobo frustrujúcou situáciou vyplývajúcou so spolužitia s konfliktnou matkou. Obvinený v inkriminovanej dobe netrpel duševnou chorobou procesuálneho charakteru, ale išlo u neho o duševnú poruchu - Paranoidne emočne nestabilnú poruchu osobnosti dekompenzovanú, ktorá vyústila do vystupňovaného veľmi silného afektu. V inkriminovanej dobe mal obvinený podstatne zníženú schopnosť rozpoznať nebezpečnosť svojho konania pre spoločnosť a nebol schopný ovládať svoje konanie. Obvinený v súčasnej dobe čiastočne chápe zmysel trestného konania. Znalci u obvineného nepotvrdili závislosť na alkohole, alebo na iných psychoaktívnych látkach, ani inú formu závislosti. Znalci ďalej uviedli, že z psychiatrického hľadiska je pobyt obvineného na slobode bez liečby nebezpečný, preto znalci navrhujú u obvineného nariadiť ochrannú psychiatrickú liečbu ústavnou formou.

	Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený v čase činu nebol pre nepríčetnosť trestne zodpovedný. 

	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

Príčetnosť je jednou z podmienok trestnej zodpovednosti. Páchateľ za svoje konanie nezodpovedá len vtedy, ak ho duševná porucha zbavuje možnosti ovládať svoje konanie alebo možnosti rozpoznať protiprávnosť svojho konania, prípadne oboch týchto schopností. K nepríčetnosti teda stačí, ak v dôsledku duševnej poruchy chýba aspoň jedna z uvedených schopností - rozpoznávacia lebo ovládacia. Zo znaleckého posudku znalcov XXXXX a XXXXX č. XXXXX zo dňa 17.10.2012 vyplýva, že obvinený XXXXX v čase spáchania trestnej činnosti nebol schopný ovládať svoje konanie a schopnosť rozpoznať nebezpečnosť svojho konania pre spoločnosť mal podstatne zníženú.

	Po zhodnotení vyššie uvedených skutočností som dospela k záveru, že  pri obvinenom XXXXX je dôvod na zastavenie trestného stíhania podľa § 215 ods. 1 písm. e) Trestného poriadku, pretože boli splnené zákonné znaky vyžadované § 23 Trestného zákona, a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jana Janovcová
prokurátorka